La Llei 21/2001, de 28 de desembre, de mesures fiscals i administratives, en l'article 36, crea el Consell Català de la Producció Integrada com a corporació de dret públic amb personalitat jurídica pròpia, autonomia econòmica i plena capacitat d'actuar per al compliment de les funcions derivades del règim jurídic aplicable a la producció integrada i la seva indicació en els productes agraris i alimentaris.
El Decret 241/2002, de 8 d'octubre, regula la producció integrada a Catalunya i, en el seu article 8, atribueix a la Junta Rectora la funció d'elaborar el projecte de Reglament de règim interior del Consell, el qual haurà de ser aprovat pel conseller d'Agricultura, Ramaderia i Pesca i publicat al Diari Oficial de la Generalitat de Catalunya.
Aquest Reglament té com a objecte fonamental regular el funcionament i l'organització del Consell Català de la Producció Integrada amb la finalitat de poder exercir les funcions que li han estat assignades, així com les qüestions que, en funció de l'experiència assolida en l'etapa anterior, han posat de manifest dificultats en l'aplicació del sistema de control, i així ara es procura una agilitat en el funcionament del Consell.
El Consell provisional de la Producció Integrada ha proposat aquest Reglament perquè el Departament d'Agricultura, Ramaderia i Pesca l'aprovi en exercici de les facultats que li han estat atorgades.
En ús de les atribucions que m'han estat conferides,
1.1 El Consell Català de la Producció Integrada (en endavant Consell), com a corporació de dret públic amb personalitat jurídica pròpia, autonomia econòmica i plena capacitat d'obrar per al compliment de les funcions derivades del règim aplicable a la producció integrada i la seva indicació als productes agraris i alimentaris, exerceix les funcions que estableix el Decret 241/2002, de 8 d'octubre.
1.2 L'àmbit de competències del Consell està determinat:
a) En relació amb el territori, per tot el territori de Catalunya.
b) En relació amb els productes, pels definits a l'article 3 del Decret 241/2002, de 8 d'octubre.
c) En relació amb les persones, tant les físiques com les jurídiques, que figurin inscrites al Registre a què fa referència l'article 3 d'aquest Reglament.
Adquisició de la condició de membres
2.1 Podran formar part del Consell totes les persones físiques o jurídiques que siguin operadors titulars d'empreses de producció, elaboració, importació i/o comercialització de productes obtinguts mitjançant el sistema de producció integrada i que compleixin les condicions següents:
a) En el cas de les persones físiques, dedicar-se efectivament a les activitats que configuren el sistema de la producció integrada.
b) En el cas de les persones jurídiques, justificar documentalment la seva personalitat jurídica i dedicació a les activitats que configuren el sistema de la producció integrada.
c) En ambdós supòsits s'haurà de presentar, juntament amb les acreditacions pertinents, una sol·licitud d'inscripció adreçada al Consell, preferiblement mitjançant els recursos telemàtics que facilitarà el Consell mateix.
Les sol·licituds es podran presentar via Internet, directament a les dependències del Consell o bé per correu.
En el cas de persones jurídiques s'haurà d'acreditar, alhora, certificació de l'acord del seu màxim òrgan de govern al qual s'hagi acordat formular la petició d'inscripció.
2.2 Tots els operadors que vulguin utilitzar les indicacions protegides de la producció integrada que figuren al Decret 241/2002, de 8 d'octubre, hauran de notificar la seva activitat al Consell i sotmetre's al seu sistema de control.
3.1 D'acord amb el que disposa l'article 10 del Decret 241/2002, de 8 d'octubre, el Consell portarà un registre d'operadors, d'acord amb les consideracions següents:
a) Els agricultors o altres titulars d'empreses agràries de producció figuraran a la secció d'operadors productors titulars d'empreses agràries de producció.
b) Els productors o altres titulars d'empreses agràries de producció que realitzin venda directa, amb comunicació prèvia d'aquesta activitat al Consell, s'inscriuran a la secció d'operadors productors amb una subsecció pròpia.
A efectes d'aquest Reglament s'entén com a venda directa la realitzada pels titulars d'explotacions agràries, inscrits com a productors, del seu producte en fresc, envasat i etiquetat en l'explotació mateixa, tant al consumidor com a un assentador, comercialitzador o majorista.
c) Els elaboradors, els envasadors, els comercialitzadors i/o els importadors que descriuen els apartats f) i g) de l'article 2 del Decret 241/2002, de 8 d'octubre, convenientment qualificats, figuraran a la secció d'operadors titulars d'indústries elaboradores amb les subseccions corresponents si s'escau.
d) Els productors elaboradors que descriu l'apartat e) de l'article 2 del Decret esmentat, figuraran inscrits tant a la secció d'operadors productors com a la secció d'operadors elaboradors.
3.2 La inscripció en una secció del Registre, a més de les obligacions generals que han de complir els operadors inscrits, pot comportar condicions particulars derivades del tipus de producte o del procés utilitzat en la seva producció, envasat, elaboració i/o conservació, així com qualsevol altra consideració que resulti oportuna com a conseqüència de l'establiment d'aquestes condicions particulars, les quals s'hauran de fer constar per escrit a la corresponent resolució d'inscripció.
Qualsevol modificació que afecti l'activitat dels operadors i la qualificació dels productes de producció integrada pot comportar l'establiment i/o la modificació d'aquestes condicions particulars i l'expedició d'una nova resolució que actualitzi les condicions de la inscripció o de la renovació.
3.3 La inscripció al Registre tindrà validesa des de la data de la resolució d'inscripció, fins que l'inscrit causi baixa, bé de manera voluntària, bé d'ofici com a conseqüència de la resolució d'un expedient sancionador.
3.4 Tots els operadors inscrits estan obligats a sol·licitar al Consell anualment la certificació d'actualització de les dades relatives a les finques, les indústries elaboradores i les empreses importadores en funció de la secció del Registre que els correspongui i d'acord amb el que preveu l'article 319 sexties de la Llei 21/2001, i el que preveuen els articles 13 i 14 del Decret 241/2002, de 8 d'octubre.
3.5 La sol·licitud d'inscripció, d'ampliació o d'actualització ha d'anar acompanyada del justificant que acrediti el pagament de la taxa d'inscripció, d'ampliació o de producte emparat legalment establertes.
4.1 El Consell tindrà al seu càrrec un registre públic d'operadors amb les seccions següents:
a) Secció d'operadors productors, en la qual s'inscriurà tota persona física o jurídica que realitza les operacions de producció en les condicions que estableix el Decret 241/2002, de 8 d'octubre.
En aquesta secció s'inclou una subsecció dedicada als operadors productors que efectuïn venda directa d'acord amb el que estableix l'apartat d) de l'article 2 del Decret esmentat.
b) Secció d'operadors elaboradors, en la qual s'inscriurà tota persona física o jurídica que realitza les operacions d'elaboració, comercialització i importació.
D'acord amb l'activitat d'elaboració, comercialització i/o importació, els operadors inscrits en aquesta secció es podran incloure a les subseccions corresponents.
4.2 Els operadors productors elaboradors que descriu l'apartat e) de l'article 2 del Decret 241/2002, de 8 d'octubre, s'inscriuran tant a la secció d'operadors productors com a la secció d'operadors elaboradors, tenint en compte l'especial situació que els caracteritza.
4.3 Les sol·licituds d'inscripció s'adreçaran al Consell i aniran acompanyades de la documentació que exigeix l'article 4.6 d'aquesta Ordre.
4.4 Les inscripcions en aquests registres no eximeixen els interessats de l'obligació d'inscriure's als altres que amb caràcter general estiguin establerts per la normativa vigent, la certificació dels quals haurà d'acompanyar la sol·licitud d'inscripció.
4.5 Al Registre s'inscriuran les dades següents:
a) Nom i cognoms del titular o cotitulars de l'explotació agrària, la indústria o l'empresa, NIF i adreça, o bé el CIF, el nom i la raó social si es tracta de persones jurídiques, així com el nom i els cognoms, el NIF i el nomenament de la persona responsable davant del Consell i el telèfon de contacte.
b) En el cas dels operadors productors, la sol·licitud inclourà també les dades de l'elaborador al qual el primer estigui vinculat per elaborar i/o comercialitzar la seva producció.
El canvi d'elaborador s'haurà de comunicar preceptivament al Consell.
Aquesta obligació no serà exigible en el cas dels operadors productors que hagin comunicat al Consell que efectuen venda directa.
c) Dades del tècnic responsable de producció integrada, inscrit al Registre de tècnics responsables en producció integrada del Consell, que s'encarregarà de verificar i controlar el compliment de les normes de producció integrada d'acord amb el que disposa l'article 11 del Decret 241/2002, de 8 d'octubre.
d) En el cas dels operadors productors, les dades de les activitats de l'explotació sotmeses al sistema de control de la producció integrada: situació, superfície, dades registrals i cadastrals, tipus de cultius, espècie i varietat.
e) En el cas dels operadors elaboradors i/o importadors, les dades de les construccions i les instal·lacions de l'explotació o l'empresa sotmeses al sistema de control de la producció integrada: tipus, superfície, règim de tinença, i les dades registrals i cadastrals de la base territorial on estiguin ubicades.
f) Si s'escau, dades de les instal·lacions, la maquinària o els serveis d'altres empreses que s'utilitzin.
4.6 Per a la justificació de les dades esmentades a l'apartat anterior, i en cas de nova inscripció al Consell, s'adjuntarà la documentació següent:
a) En el cas dels operadors productors:
Plànol de la finca o finques on s'assenyalin els tipus de cultius (espècie i varietats) de producció integrada que es produiran.
Fotocòpia de l'última cèdula cadastral o certificat actualitzat expedit pel Centre de Gestió Cadastral i Cooperació Tributària.
Fotocòpia del NIF/CIF de l'elaborador i/o l'envasador que es farà càrrec de comercialitzar i/o envasar la producció.
b) En el cas dels operadors elaboradors:
Memòria resumida, descriptiva de les instal·lacions acompanyada de plànols o croquis.
Fotocòpia del certificat d'inscripció al Registre d'indústries agràries, si s'escau.
Compromís de formació en producció integrada d'acord amb el que disposa l'article 24 del Decret 241/2002, de 8 d'octubre, i la resta de normativa vigent en aquesta matèria.
4.7 Qualsevol modificació que impliqui un canvi en la situació registral dels operadors anirà acompanyada de la documentació actualitzada que correspongui.
4.8 El Consell podrà requerir la presentació de qualsevol altra documentació complementària per justificar o acreditar les dades que figuren a les sol·licituds d'inscripció presentades al Registre del Consell.
4.9 Les sol·licituds d'actualització o d'inscripció es presentaran de manera preferent en model informàtic, i també es poden presentar en format paper a les dependències del Consell o bé per correu, abans de la finalització del període anual que es comptarà des de la data de la resolució d'inscripció o de la darrera renovació o actualització.
Per tal de garantir la presentació de les dades en suport informàtic, el Consell facilitarà les eines telemàtiques necessàries als operadors per a la seva realització.
4.10 Els registres s'organitzen amb els instruments següents:
a) Base de dades telemàtica d'inscripcions, actualitzacions, baixes, inspeccions i auditories en què figurarà tota la informació d'interès per al Consell, de tots els operadors inscrits.
b) Arxiu físic, ordenat per operadors, on es dipositaran els documents respectius que es presentin.
4.11 La informació de caire personal que pugui tenir el Registre d'operadors del Consell estarà sotmesa al que li sigui d'aplicació de la Llei orgànica 15/1999, de 13 de desembre, de protecció de dades de caràcter personal i altra legislació aplicable.
4.12 El Consell denegarà, totalment o parcialment, les actualitzacions o les inscripcions que no s'ajustin al procés d'actualització i/o inscripció aprovat pel Consell, les que no acreditin estar al corrent del compliment de les obligacions econòmiques amb el Consell, o altre tipus d'obligacions contretes entre l'operador i el Consell.
La resolució denegatòria de l'actualització i/o la inscripció serà motivada.
4.13 La funció d'actualització permanent dels registres que realitzin els serveis administratius del Consell estarà sotmesa al control de la Junta Rectora, que podrà delegar aquesta funció en l'organisme o els organismes de caire executiu en què es pugui estructurar el Consell.
Registre de tècnics responsables de producció integrada
5.1 El Consell tindrà al seu càrrec un registre públic de tècnics responsables de producció integrada que hauran d'assumir les actuacions que preveu l'article 14 del Decret 241/2002, de 8 d'octubre.
5.2 Al Registre de tècnics s'inscriuran les dades següents:
a) Nom i cognoms, NIF i adreça del sol·licitant.
c) Telèfon de contacte i, si s'escau, adreça electrònica.
d) Dades professionals d'interès per al Consell.
5.3 Per a la justificació de les dades de l'apartat anterior s'adjuntarà la documentació següent:
a) Fotocòpia del NIF del sol·licitant.
b) Fotocòpia compulsada del títol acadèmic corresponent.
c) Documentació acreditativa d'haver complert el requisit de formació en producció integrada, d'acord amb el que disposa l'article 24 del Decret 241/2002, de 8 d'octubre, i altra normativa vigent.
Drets i obligacions dels operadors
6.1 Els drets dels operadors són els següents:
a) Utilitzar les indicacions protegides esmentades al capítol 6 del Decret 241/2002, de 8 d'octubre, en la comercialització dels productes agraris i alimentaris procedents de producció integrada.
b) Estar informats de tots els procediments vigents utilitzats pel Consell.
c) Rebre informació de l'estat de tramitació i possibles problemes o mancances de totes les sol·licituds i les peticions adreçades al Consell i que afectin directament les seves activitats.
d) Rebre informació i poder participar en totes les actuacions de promoció genèriques dels productes agroalimentaris emparats per la normativa tècnica de producció integrada efectuades pel Consell.
e) Gaudir del dret de sufragi actiu i passiu en els processos electorals del Consell d'acord amb el que estableix el règim electoral definit per aquest Reglament.
f) Recórrer tots els actes realitzats pel Consell que considerin lesius per als seus drets i activitats, així com per al desenvolupament general de les produccions agroalimentàries emparades per les normes tècniques de producció integrada.
g) Figurar al directori vigent d'explotacions i empreses inscrites al Consell, el qual estarà a disposició de totes les persones interessades, d'acord amb la Llei orgànica 15/1999, de 13 de desembre, de protecció de dades de caràcter personal i altra legislació aplicable.
6.2 D'acord amb l'article 10.2 del Decret 241/2002, de 8 d'octubre, les dades del Registre que tenen el caràcter de públiques són el nom o la raó social de l'operador, el domicili, el NIF i l'orientació productiva amb caràcter genèric.
7.1 Requisits i obligacions comuns a tots els operadors:
a) Disposar obligatòriament de l'assessorament d'un tècnic responsable de producció integrada que s'encarregarà de verificar i controlar les normes que estableix el Decret 241/2002, de 8 d'octubre.
b) Figurar inscrit a la secció del Registre que correspongui en funció de l'activitat a realitzar.
c) Sotmetre la seva activitat al règim de control que tingui establert l'autoritat competent i el Consell.
d) Comprometre's a obtenir la qualificació específica que estableixi l'autoritat competent i que també l'obtingui el personal laboral al seu càrrec, fix, fix discontinu o contractes a temps parcial amb contracte superior a cinc mesos, que realitzi tasques relacionades amb la producció integrada.
e) Disposar dels mitjans necessaris per assegurar que durant la producció, el transport, l'emmagatzematge, la conservació, l'elaboració, la transformació, l'envasat i la comercialització no es pugui produir la substitució o la barreja dels productes obtinguts segons les normes tècniques de producció integrada amb altres productes obtinguts de manera diferent.
En cas que l'operador no realitzi totes les seves produccions sota el sistema de producció integrada, haurà de comunicar aquesta circumstància al Consell.
f) Permetre a l'autoritat competent, al Consell i a les entitats de control reconegudes, l'accés a les parcel·les, els locals o les instal·lacions, així com el control documental necessari amb l'objecte de poder realitzar les comprovacions pertinents.
g) Sotmetre's als controls, les preses de mostres i la supervisió que s'estableixin.
h) Fer un bon ús de la identificació de garantia de producció integrada d'acord amb el que prevegi el Reglament d'ús d'aquesta indicació.
i) Assumir les mesures provisionals que l'autoritat competent, el Consell o les entitats de control puguin realitzar quan detectin irregularitats en la producció i la comercialització dels productes.
j) Atendre la petició de l'autoritat competent o del Consell quan sol·licitin als operadors les dades del quadern d'explotació o del quadern de conservació o postcollita que considerin necessàries per orientar el contingut de les normes tècniques, amb finalitats estadístiques o de comprovació del compliment dels requisits que exigeix el sistema de producció integrada.
k) Estar al corrent de les seves obligacions econòmiques amb el Consell.
l) Complir la normativa específica en matèria de gestió de residus i d'envasos i de residus d'envasos.
7.2 Compromisos dels operadors.
Els operadors es comprometen a:
a) En el cas d'abandonar el sistema de producció integrada, amb inclusió de l'envasat i l'elaboració dels productes que en resulten o la importació de països tercers d'aquests tipus de productes, els operadors hauran de comunicar immediatament per escrit al Consell aquesta circumstància, deixar d'utilitzar les indicacions protegides i retirar d'ús tots els documents comercials i etiquetes amb referències a la producció integrada.
b) Fer efectives de manera immediata les sancions i les multes imposades com a conseqüència de la resolució d'un expedient sancionador, un cop aquestes esdevinguin fermes en la via administrativa.
No obstant això, en cas de recurs administratiu, l'òrgan competent pot acordar la suspensió de l'acte si l'interessat ho sol·licita i si l'execució de les sancions pot causar un perjudici de reparació difícil o impossible, tal com estableix l'article 111 de la Llei 30/1992, de 26 de novembre, de règim jurídic de les administracions públiques i del procediment administratiu comú.
c) Adequar-se al llibre d'estil del Consell i informar-lo pel que fa als continguts de qualsevol material de publicitat i promoció dels productes que hagin de portar indicacions referents al mètode de producció integrada.
Tot el que no prevegi aquest llibre d'estil estarà sotmès a l'autorització expressa del Consell.
Aquesta autorització és condició prèvia a la impressió i la circulació d'aquest material.
7.3 Requisits i obligacions específiques dels operadors productors:
A més dels requisits, les obligacions i els compromisos que s'estableixen a l'apartat anterior, els operadors productors resten obligats al compliment dels requisits següents:
a) Portar un quadern d'explotació en el qual estigui indicada cada unitat de producció i on s'hauran de fer constar, de manera actualitzada, les operacions i les pràctiques de conreu.
Aquest quadern haurà de ser conservat per l'operador productor durant cinc anys i posar-lo a disposició del Consell, de l'entitat de control i certificació, si s'escau, o de l'autoritat competent, quan li sigui requerit.
b) Complir les normes tècniques de producció integrada.
c) Obtenir la totalitat de la producció de l'explotació, en l'espècie del producte vegetal, pel sistema de producció integrada en unitats de conreu clarament separades d'altres que no estiguin sotmeses a les normes d'aquest Decret.
d) Lliurar anualment al Consell i/o a l'autoritat competent i, si s'escau, a l'entitat de control, en els terminis que s'estableixin, la declaració de producció obtinguda, detallada per productes o grup de productes.
Aquestes declaracions, a efectes estadístics, només es podran divulgar de manera numèrica i sense cap referència de caràcter individual.
e) En cas d'efectuar venda directa, d'acord amb el que estableix l'apartat d) de l'article 2 del Decret 241/2002, de 8 d'octubre, per als operadors productors, resta obligat a comunicar al Consell aquesta activitat amb caràcter previ al seu inici i a realitzar les anàlisis de residus que es defineixen a l'apartat f) de l'article 13 del Decret 241/2002, de 8 d'octubre.
En aquests casos les quantitats venudes es comptabilitzaran per dies, no serà exigible el requisit d'identificació dels destinataris i només es requeriran per a la seva justificació els tiquets de venda del producte o document equivalent.
7.4 Requisits i obligacions específiques dels operadors elaboradors i dels operadors importadors.
A més dels requisits i obligacions que s'estableixen a l'apartat 7.1, els operadors elaboradors i els importadors resten obligats al compliment dels requisits següents:
a) Presentar una memòria descriptiva de les instal·lacions i els centres de manipulació.
b) Complir les normes tècniques de producció integrada, i disposar d'un quadern de conservació i postcollita, si s'escau.
c) Emmagatzemar, conservar, elaborar, transformar, envasar i comercialitzar, sempre per separat, els productes obtinguts d'acord amb les corresponents normes tècniques de producció integrada dels altres obtinguts per mètodes diferents.
L'operador que realitzi l'etiquetatge del producte podrà establir acords amb subministradors de serveis, inclosa l'obtenció de l'esmentat producte, per a la realització d'alguna de les fases del procés.
Als contractes de col·laboració quedarà explicitat de manera clara que el subministrador ha de complir el sistema de control establert.
d) Notificar anualment al Consell i/o a l'autoritat competent i, si s'escau, a l'entitat de control, i amb anterioritat a la data que es determini, les quantitats dels productes emmagatzemats, conservats, elaborats, transformats, envasats, comercialitzats o importats segons correspongui, amb indicació de la seva procedència i destinació.
Aquestes dades, a efectes estadístics, només es podran facilitar i publicar de manera numèrica, sense cap referència de caràcter individual.
e) Portar una comptabilitat específica per als productes de producció integrada, en la qual, com a mínim, hauran de figurar els proveïdors, els venedors, les quantitats comprades, les quantitats venudes, els tipus d'envasos en què s'han comercialitzat, l'espècie, la varietat, així com les dates d'entrades i sortides dels productes i la seva procedència o destinació.
f) Realitzar obligatòriament anàlisis de residus sobre els productes a comercialitzar amb la identificació de garantia de la producció integrada.
El nombre mínim d'anàlisis a realitzar serà d'una per cada 200.000 kg de producte comercialitzat.
Si les quantitats comercialitzades no arriben a l'esmentada quantitat, s'haurà de realitzar com a mínim una anàlisi de residus.
El cost d'aquestes anàlisis l'assumirà íntegrament i directament l'operador.
L'autoritat competent podrà establir per disposició legislativa les llistes de matèries actives que caldrà determinar i els laboratoris reconeguts per poder efectuar aquestes analítiques.
g) En cas que els operadors productors elaboradors només elaborin i comercialitzin la producció pròpia, la comptabilitat específica a què fa referència l'apartat anterior només afectarà els productes venuts.
Si elaboren i comercialitzen producció de tercers, la comptabilitat específica d'entrades només afectarà els productes de terceres persones.
Vigilància, control i certificació
Documentació i referències de control dels productes obtinguts a través del sistema de producció integrada
8.1 Per tal de poder realitzar un control efectiu sobre els productes que utilitzen les indicacions protegides, així com sobre els seus processos de producció, elaboració, envasat, emmagatzematge, circulació i comercialització, d'acord amb el que preveu el capítol 5 del Decret 241/2002, de 8 d'octubre, els operadors inscrits al Registre del Consell estan obligats a complir les formalitats següents:
a) Els titulars d'empreses agràries de producció hauran de portar un quadern d'explotació on consignaran totes les actuacions que es realitzen en cada parcel·la agrícola de producció integrada, durant la fase de producció d'un cultiu o grup de cultius per garantir el procés de producció.
Els quaderns d'explotació hauran d'estar permanentment actualitzats i a disposició de l'autoritat competent, del Consell i de les entitats de control i certificació, si s'escau.
b) Els titulars d'empreses elaboradores, importadores i comercialitzadores hauran de portar un quadern de conservació o postcollita on es registraran totes les actuacions que es realitzen durant el procés de postcollita i que inclouen l'emmagatzematge, la conservació, l'elaboració, la transformació i l'envasat d'un producte o grup de productes, així com qualsevol altra informació que permeti assegurar la traçabilitat dels productes.
Els sistemes que adoptin els operadors han de permetre disposar de la informació permanentment actualitzada i a disposició de l'autoritat competent, del Consell i de les entitats de control i certificació, si s'escau.
c) El Consell proposarà a l'autoritat competent els apartats i els paràmetres dels quaderns d'explotació i de conservació/postcollita, per a la seva aprovació.
d) Totes les factures dels productes amb indicacions del sistema de producció integrada emeses i acceptades pels operadors inscrits han de fer constar aquesta indicació en el seu redactat.
e) Qualsevol que sigui el tipus d'envàs que s'expedeixi, prèvia sol·licitud de la persona interessada, els productes amb dret a utilitzar les indicacions protegides de producció integrada i destinats al consum, hauran de respectar les condicions establertes al Reglament d'ús de la indicació de producció integrada i al llibre d'estil que per a aquest efecte hagi aprovat i editat el Consell.
f) Proveir-se de qualsevol altre document que el Consell i/o l'autoritat competent acordi utilitzar per a un millor control dels productes amb dret a fer servir les indicacions protegides.
8.2 Totes les tasques d'inspecció i control, així com els procediments i els documents que hi hagi a aquest efecte es recolliran en una guia de procediment de vigilància i control que es realitzarà de comú acord entre l'autoritat competent, el Consell i les entitats de control i certificació si s'escau.
El contingut d'aquesta guia tindrà caràcter confidencial en els elements que així ho acordi l'autoritat competent i/o el Consell mateix.
Suspensió cautelar de la inscripció
En cas que els operadors inscrits al Registre incompleixin les obligacions que estableix el capítol 4 d'aquest Reglament, així com les derivades del compliment del que estableix l'article 8.1 anterior, a més d'iniciar l'expedient sancionador corresponent, el Consell, mitjançant acord de la Junta Rectora, podrà decidir la suspensió cautelar de la inscripció d'aquests operadors al Registre per un termini no superior a sis mesos.
En cas que el Consell mateix, o a través de les entitats de control, descobreixi una irregularitat pel que fa a l'aplicació de la normativa vigent de producció integrada, aquest farà que se suprimeixin les indicacions de garantia establertes a tot el lot o a tota la producció afectada per la irregularitat de què es tracti.
11.1 Els òrgans de govern del Consell són la Junta Rectora i el president del Consell, que exercirà les funcions de president de la Junta Rectora i el vicepresident, si s'escau.
11.2 Per a la seva millor organització interna la Junta Rectora podrà decidir crear altres òrgans de caràcter executiu.
12.1 La Junta Rectora estarà formada per:
Quatre vocals en representació de la secció d'operadors productors.
Quatre vocals en representació de la secció d'operadors elaboradors.
Quatre vocals tècnics, tres proposats pel director general de Producció Agrària i Innovació Rural, i un designat per la Junta Rectora.
D'entre els vocals proposats pel director general de Producció Agrària i Innovació Rural, un serà el responsable de producció integrada, el qual actuarà com a coordinador entre el Departament d'Agricultura, Ramaderia i Pesca i el Consell.
Dos vocals en representació dels consumidors, proposats per la Direcció General de Consum i Seguretat Industrial d'entre les associacions més representatives.
Un vocal en representació del Departament de Treball, Indústria, Comerç i Turisme.
Un vocal en representació del Departament de Medi Ambient.
12.2 El president del Consell serà proposat pels membres de la Junta Rectora que tinguin caràcter d'electes i d'entre tots els seus membres, i si s'escau, un vicepresident.
12.3 Els vocals representants de la secció d'operadors productors i de la secció d'operadors elaboradors seran elegits democràticament, d'acord amb les normes que sobre procediment electoral estableix aquest Reglament, pels inscrits a la secció corresponent del registre i d'entre els mateixos inscrits.
12.4 El mandat dels membres de la Junta serà de quatre anys amb possibilitat de reelecció.
12.5 La condició de membre de la Junta Rectora és gratuïta i no dóna lloc a cap retribució, llevat de les dietes i les indemnitzacions que, si s'escau, es puguin establir.
12.6 El nomenament dels membres de la Junta Rectora i del seu president serà efectuat pel conseller d'Agricultura, Ramaderia i Pesca.
La Junta Rectora funcionarà en Ple i en comissions de treball.
Les comissions de treball podran constituir-se de manera temporal o indefinida, i hauran d'elevar les seves conclusions, i donar compte del seu funcionament al Ple de la Junta.
14.1 La Junta Rectora, d'acord amb el que estableix el Decret 241/2002, de 8 d'octubre, té atribuïdes les funcions següents:
a) Elaborar el projecte de Reglament de règim interior del Consell.
b) Proposar el president del Consell al Departament d'Agricultura, Ramaderia i Pesca per al seu nomenament.
c) Impulsar els projectes de les normes tècniques de producció integrada i proposar-los al Departament d'Agricultura, Ramaderia i Pesca per a la seva aprovació definitiva i posterior publicació, sens perjudici de la iniciativa de l'autoritat competent.
d) Aplicar les disposicions del Decret 241/2002, de 8 d'octubre, i del present Reglament de règim interior i vetllar pel seu compliment.
e) Aprovar la contractació del personal al servei del Consell, així com la subcontractació de tasques pròpies en altres persones.
f) Aprovar la memòria anual d'activitats i de gestió econòmica del Consell, que es presentarà, abans del 31 de març de cada any següent, al Departament d'Agricultura, Ramaderia i Pesca.
g) Aprovar la liquidació del pressupost de l'exercici anterior i aprovar el pressupost anual del Consell, que han de ser tramesos al Departament d'Agricultura, Ramaderia i Pesca abans de l'1 de desembre de cada any.
h) Realitzar la gestió econòmica, que podrà delegar en l'organisme o els organismes de caràcter executiu que pugui crear, cas en el qual la Junta Rectora es reserva l'establiment de les directrius generals.
i) Establir el pagament de quotes a satisfer pels operadors inscrits, d'acord amb els criteris establerts al Reglament de règim interior.
j) Guardar la confidencialitat de les dades que disposi dels inscrits i que no tinguin el caràcter de públiques d'acord amb el Registre que regula el Decret 241/2002, de 8 d'octubre.
k) Elaborar propostes per als programes de formació que haurà d'aprovar l'autoritat competent.
l) Vigilar i controlar el compliment del sistema de producció integrada per les quantitats produïdes i comercialitzades sota aquest sistema.
m) Impulsar activitats de foment, millora, promoció i divulgació de la producció integrada, sens perjudici de les activitats que en aquest àmbit pugui efectuar l'autoritat competent.
14.2 La Junta Rectora es reunirà en sessió ordinària, mitjançant convocatòria del president del Consell, un mínim d'un cop cada trimestre.
Així mateix, es podrà reunir extraordinàriament quan el president del Consell la convoqui amb aquest caràcter o a petició d'un terç dels membres de la Junta.
14.3 Per a la seva vàlida constitució es requerirà la presència del president o del vicepresident, i la meitat com a mínim dels seus membres.
14.4 La convocatòria la farà el president del Consell, o la persona en qui delegui, amb una anticipació de deu dies naturals en cas de convocatòria ordinària, o amb l'anticipació que sigui possible en cas de les extraordinàries, sempre que s'asseguri que els convocats han estat informats de la convocatòria amb un mínim de quaranta-vuit hores, i s'hi farà constar la data, el lloc i l'ordre del dia de la reunió.
No es podrà tractar cap tema que no figuri a l'ordre de convocatòria, excepte quan sigui declarada la urgència de l'assumpte pel vot favorable de tres quartes parts de la totalitat dels membres de la Junta Rectora.
14.5 Els acords seran adoptats per majoria de vots presents.
14.6 No s'admetrà la delegació de vot.
14.7 Una persona designada pel Consell actuarà com a secretària de la Junta Rectora, estendrà acta de cada sessió, que especificarà l'ordre del dia de la reunió, la relació d'assistents, la data, l'hora i el lloc de la realització i el contingut dels acords adoptats, i s'ocuparà del seguiment del compliment dels acords presos a la Junta Rectora.
Els membres assistents a la reunió de què es tracti i que discrepin de l'acord majoritari podran formular vot particular per escrit dins les quaranta-vuit hores següents a la realització de la reunió, vot que s'inclourà a l'acta.
15.1 El president del Consell tindrà com a funcions les que li atribueix el Decret 241/2002, de 8 d'octubre, que són:
a) La representació del Consell Català de la Producció Integrada.
b) La convocatòria, la presidència i la direcció de les sessions i els debats de la Junta Rectora.
d) Resoldre sobre la inscripció o la desqualificació d'operadors en les seccions del Registre del Consell dels operadors.
e) La imposició de sancions d'acord amb el règim que estableix l'article 38 de la Llei 21/2001, de 28 de desembre.
f) Contractar el personal al servei del Consell, amb l'aprovació prèvia de la Junta Rectora.
g) Totes les altres que li puguin ser encomanades.
15.2 El president podrà delegar temporalment en el vicepresident, si s'escau, o en altres membres de la Junta Rectora, en absència d'aquest càrrec, l'exercici de les seves funcions en els termes següents:
a) La delegació s'haurà de fer constar per escrit.
b) En l'escrit de delegació constarà la persona o les persones en qui es delega i, si s'escau, el període de vigència de la delegació.
c) Quan la persona o persones en qui el president delegui n'exerceixin les funcions, hauran de fer constar aquesta circumstància.
d) La delegació serà revocable en qualsevol moment.
e) El president no podrà delegar les funcions previstes a les lletres c), d) i e) de l'apartat anterior.
16.1 El Consell en l'ús de les facultats que li atorga el capítol 5 del Decret 241/2002, de 8 d'octubre, sobre vigilància, control i certificació, podrà iniciar la gestió oportuna per tal d'adequar-se a tot el que preveuen els criteris generals d'acreditació editats per l'Entitat Nacional d'Acreditació (ENAC) relatius a la norma EN 45011, d'acord amb el Reglament (CEE) 2082/92, del Consell, de 14 de juliol, relatiu a la certificació de les característiques específiques dels productes agrícoles i alimentaris; i l'Ordre de 16 de novembre de 2000, per la qual es crea el Registre d'entitats de control i certificació de productes agroalimentaris.
16.2 El Consell podrà crear un Comitè de certificació per tal d'assumir les facultats descrites a l'apartat anterior i en regularà el seu funcionament a través d'un reglament específic que serà objecte d'aprovació per part de l'autoritat competent.
17.1 La selecció del personal que ha de prestar el seu servei al Consell s'ha de realitzar mitjançant convocatòria que garanteixi la suficient publicitat i on es faran constar els requisits de participació dels aspirants i els mèrits a valorar, els quals seran determinats per la Junta Rectora.
17.2 El Consell podrà subcontractar justificadament a altres organismes i entitats relacionats amb el sector agrari de Catalunya el servei del personal necessari per garantir el compliment de les seves obligacions de manera parcial o total.
18.1 Als efectes de l'elecció dels membres de la Junta Rectora representants dels operadors productors, i dels operadors elaboradors, importadors i/o comercialitzadors, seran considerades electores les persones a què fa referència l'article 2 d'aquest Reglament i que figurin inscrites en el moment fixat per al tancament del cens electoral regulat a l'article 22 d'aquest Reglament.
En cas de persones jurídiques es considerarà elector el seu representant legal, que haurà d'acreditar aquesta condició mitjançant un dels documents a què fa referència l'article 30.5 d'aquest Reglament.
18.2 Els operadors que realitzin diverses activitats per les quals figurin inscrits en més d'una secció del Registre a què fa referència l'article 4 d'aquest Reglament, podran emetre el seu vot en les corresponents seccions a les quals pertanyin.
18.3 Per tal de poder exercir el dret de vot, a més, no hauran d'incórrer en cap dels supòsits de carència del dret de sufragi recollits en la legislació electoral general.
19.1 Podran ser elegides membres de la Junta Rectora les persones a què fa referència l'article anterior.
19.2 No podran ser elegides les persones a què fa referència l'article 18 d'aquest Reglament quan estiguin incloses en alguna de les circumstàncies següents:
a) Haver estat condemnades, per sentència judicial ferma, per delictes contra la propietat.
b) Trobar-se en fallida, suspensió de pagaments o concurs de creditors.
c) Estar sancionades pel Consell sense haver complert la sanció imposada.
d) No trobar-se al corrent de les obligacions de caràcter econòmic amb el Consell.
e) Incórrer en qualsevol altra causa d'inelegibilitat de les que estableix la legislació reguladora del règim electoral general.
19.3 Els requisits relacionats a l'apartat precedent seran exigits també per al manteniment de la condició de vocal de la Junta Rectora o qualsevol altre càrrec derivat de l'elecció.
20.1 Amb la finalitat de determinar el nombre i la identitat dels electors amb dret de vot, el Consell elaborarà un cens exhaustiu prenent com a base els registres d'operadors inscrits.
20.2 Als efectes de tancament del cens electoral es consideraran electors i elegibles els membres que hagin estat admesos abans de la convocatòria de les eleccions.
20.3 Als efectes previstos a l'apartat anterior, el cens es dividirà en les seccions següents:
a) Secció d'operadors productors, integrada per les persones físiques o jurídiques que siguin titulars d'empreses de producció.
En aquesta secció estaran inclosos els operadors productors que efectuïn venda directa d'acord amb el que preveu l'article 2.d) del Decret 241/2002, de 8 d'octubre.
b) Secció d'operadors elaboradors, comercialitzadors i/o importadors, integrada per les persones físiques o jurídiques que siguin titulars d'empreses elaboradores, comercialitzadores i/o importadores.
20.4 Els operadors productors elaboradors definits a l'article 2.e) del Decret 241/2002, de 8 d'octubre, figuraran en ambdues seccions del cens electoral.
20.5 Cada secció del cens serà dividida en les demarcacions que corresponguin d'acord amb la constitució de les meses electorals previstes a l'article 27 del present Reglament.
20.6 El cens, un cop elaborat, serà lliurat al Departament d'Agricultura, Ramaderia i Pesca l'endemà de la convocatòria de les eleccions.
20.7 El cens serà objecte d'exposició pública als serveis centrals, delegacions territorials i oficines comarcals del Departament d'Agricultura, Ramaderia i Pesca i, si s'escau, als llocs que preveu l'article 27.3, a partir del cinquè dia posterior al de la convocatòria de les eleccions i durant un termini de vint dies per tal que s'hi puguin formular les al·legacions o les rectificacions que es considerin procedents davant la junta electoral competent.
Un cop exhaurit aquest termini, les reclamacions presentades seran resoltes per la Junta Electoral Territorial en un període màxim de dos dies hàbils.
20.8 Un cop incorporades, si s'escau, les al·legacions declarades pertinents, la Junta Electoral de Catalunya procedirà a l'aprovació del cens definitiu que serà exposat als llocs esmentats a l'apartat anterior.
21.1 Correspon al conseller d'Agricultura, Ramaderia i Pesca, amb acord previ del Consell, fixar la data de les eleccions i la seva convocatòria.
21.2 Els membres de la Junta Rectora seran elegits per un període de quatre anys, amb possibilitat de reelecció.
22.1 El vintè dia posterior al de la convocatòria electoral, la Junta Electoral de Catalunya obrirà un termini de deu dies naturals per a la presentació de les candidatures.
22.2 Les candidatures s'hauran de presentar per a alguna de les seccions en què es divideix el cens a la Junta Electoral de Catalunya i hauran d'expressar el nom dels candidats titulars i els seus suplents, que els substituiran en cas de cessament del vocal titular per qualsevol motiu.
22.3 Podran proposar candidatures les organitzacions professionals agràries i/o coalicions més representatives, en representació dels agricultors i els ramaders, i la Federació de Cooperatives Agràries de Catalunya, en representació del món cooperatiu, en els àmbits respectius.
22.4 Cap de les entitats a què fa referència l'apartat anterior podrà avalar més d'una llista de candidats per a la mateixa secció del cens.
22.5 Les candidatures que no siguin proposades per les organitzacions a què fa referència l'apartat 3 d'aquest article hauran d'aportar com a avaladors el 5%, com a mínim, del total d'electors registrats en la secció del cens corresponent.
22.6 Les candidatures que proposin les organitzacions i entitats a què fa referència l'apartat 3 d'aquest article hauran d'anar subscrites per les persones que les representin segons els seus estatuts.
Les candidatures independents seran presentades pels seus promotors, acompanyades de la relació de noms, cognoms, signatura, DNI i número d'inscripció al Registre del Consell, dels avaladors que hauran de ser de la mateixa secció del cens que la candidatura que avalin.
Les candidatures que es proposin es presentaran en llista tancada i completa i hauran de reunir els requisits següents:
a) Ser integrades per membres del Consell, d'acord amb el que disposa l'article 19 d'aquest Reglament.
b) Presentar-se per a la secció del Registre a la qual figurin inscrits, sense que cap elegible es pugui presentar com a candidat a membre de la Junta Rectora per una secció diferent d'aquella en què consta inscrit.
En cas d'operadors que figurin inscrits en més d'una secció del Registre que regula l'article 4 d'aquest Reglament, només es podrà presentar com a candidat a una de les seccions corresponents.
c) Fer constar de manera precisa i inequívoca el nom, els cognoms i el DNI vigents dels candidats, que hauran de ser tants com llocs a cobrir en la Junta Rectora per la secció corresponent més un suplent per cadascun d'ells, així com l'adreça i el nom de la persona que designen com a representant de la candidatura, el seu DNI, l'adreça i els altres mitjans de contacte a efectes de notificacions.
En cas que el candidat sigui una persona jurídica, es farà constar la raó social i el NIF, així com el nom, els cognoms i el DNI vigents de la persona que la representa.
En cas de no figurar nomenat cap representant s'entendrà que ho és el primer candidat de la llista proposada segons les regles establertes a l'article anterior.
d) Si vénen avalades per les organitzacions o les entitats a què fa referència l'article 22.3 d'aquest Reglament, s'haurà de fer constar la denominació de l'organització proponent.
e) Les candidatures hauran d'estar integrades per candidats que pertanyin a diferents sectors de producció o elaboració, importació i/o comercialització.
24.1 Un cop exhaurit el termini que estableix l'article 22.1 d'aquest Reglament, la Junta Electoral de Catalunya proclamarà, en el període de tres dies hàbils, les candidatures que reuneixin els requisits establerts als articles 22 i 23 d'aquest Reglament.
En el decurs d'aquest termini es comunicaran als representants de les candidatures presentades les anomalies, les errades o els defectes susceptibles de correcció que s'hagin observat per tal que siguin oportunament rectificats.
24.2 Un cop proclamats els candidats s'obrirà un termini de dos dies hàbils per recórrer contra la proclamació o no de les candidatures.
El recurs s'haurà de presentar davant de la Junta Electoral de Catalunya que l'haurà de resoldre en un termini màxim de dos dies hàbils.
Després de la proclamació de les candidatures, la Junta Electoral de Catalunya determinarà les formes i els requisits que hauran de reunir els actes promocionals que es desenvolupin al llarg de la campanya electoral, la durada de la qual no podrà excedir deu dies naturals.
La Junta Electoral de Catalunya aprovarà el model de paperetes i sobres electorals.
Als efectes de garantir la transparència i l'objectivitat del procés electoral, l'Administració electoral estarà formada per:
27.1 La Junta Electoral de Catalunya que tindrà la seva seu a la Direcció General de Producció Agrària i Innovació Rural i estarà integrada per:
President: el subdirector general d'Agricultura.
Un vocal designat per cadascuna de les organitzacions professionals agràries més representatives, en representació dels agricultors i els ramaders, i un vocal designat per la Federació de Cooperatives Agràries de Catalunya en representació del món cooperatiu.
El cap del Servei de Protecció Vegetal.
Un assessor jurídic del Departament d'Agricultura, Ramaderia i Pesca o un funcionari d'aquest Departament que ocupi plaça d'àmbit jurídic, que, a més, actuarà com a secretari.
27.2 Les juntes electorals territorials, una a cada seu de les delegacions territorials del Departament d'Agricultura, Ramaderia i Pesca, integrades per:
Un vocal designat per cadascuna de les organitzacions professionals agràries més representatives, en representació dels agricultors i els ramaders, i un vocal designat per la Federació de Cooperatives Agràries de Catalunya, en representació del món cooperatiu.
El cap del Servei de Gestió Territorial de la delegació territorial.
Un assessor jurídic del Departament d'Agricultura, Ramaderia i Pesca o un funcionari d'aquest Departament que ocupi una plaça d'àmbit jurídic, que, a més, actuarà com a secretari.
27.3 Una mesa electoral en cada comarca que tingui almenys un inscrit, integrada per un president, que serà el cap de l'oficina i dos vocals designats per ell d'entre els funcionaris de l'oficina comarcal.
Excepcionalment la Junta Electoral de Catalunya podrà decidir la constitució d'una mesa en una demarcació territorial diferent a la comarcal quan el nombre de censats o les especials dificultats de comunicació a la mesa ubicada en l'oficina comarcal corresponent ho justifiquin.
Funcions de les juntes electorals
28.1 La Junta Electoral de Catalunya tindrà les funcions següents:
a) Coordinar el procés electoral, vetllar per l'aplicació i el compliment de la legalitat vigent i en general totes les tasques necessàries per al desenvolupament correcte del sufragi.
b) Resoldre els recursos previstos en aquest Reglament contra les resolucions de les juntes electorals territorials.
d) Aprovar el nombre total de meses electorals a constituir d'acord amb el que preveu l'article 27.3 d'aquest Reglament.
e) Proclamar les candidatures i assignar els llocs corresponents a cada candidatura proclamada a la Junta Rectora.
28.2 Les juntes electorals territorials tindran les funcions següents:
a) En el seu àmbit territorial, coordinar el procés electoral, vetllar per l'aplicació i el compliment de la legalitat vigent i en general totes les tasques necessàries per al desenvolupament correcte del sufragi.
b) Ordenar la publicació dels censos als taulers d'anuncis dels serveis centrals, delegacions territorials i oficines comarcals del Departament d'Agricultura, Ramaderia i Pesca, així com als llocs, si s'escau, en què s'hagi de constituir mesa electoral i no coincideixin amb la ubicació d'una oficina comarcal.
c) Resoldre les reclamacions presentades en relació al cens provisional.
d) Proposar a la Junta Electoral de Catalunya l'assignació d'electors en les meses electorals que no es corresponguin amb l'àmbit d'una oficina comarcal.
e) Tramitar les sol·licituds de vot per correu dels electors del seu àmbit territorial.
f) Facilitar a les meses electorals la relació d'interventors acreditats en el seu àmbit territorial.
g) Efectuar l'escrutini definitiu de les meses electorals del seu àmbit territorial i elevar-lo a la Junta Electoral de Catalunya per a la proclamació d'electes.
29.1 Cada candidatura podrà designar un interventor per a cada mesa electoral, per a la qual cosa s'haurà d'acreditar davant la mesa corresponent mitjançant acreditació signada pel president de la Junta Electoral Territorial que li correspongui.
29.2 En l'escrit d'acreditació, que s'haurà de presentar per triplicat al president de la Junta, es farà constar nom, cognoms, DNI del representant de la candidatura que proposa l'interventor i nom, cognoms i DNI de la persona designada com a interventor.
Dels tres exemplars de l'acreditació un serà per a la Junta Electoral Territorial, un altre per a l'interventor i el darrer serà lliurat per l'interventor al president de la mesa el dia de la votació en el moment de constitució de la mesa.
29.3 La Junta Electoral Territorial facilitarà a cada mesa electoral la relació dels interventors que s'hagin acreditat als efectes que el president de la mesa pugui considerar-los electors, si tenen aquesta condició, tot i que no figurin al cens de l'esmentada mesa electoral.
29.4 Un cop constituïda la mesa no s'acceptarà cap nova incorporació, sense perjudici que l'interventor que arribi amb retard pugui exercir el seu dret de vot si té la condició d'elector, però no podrà exercir la funció d'intervenció.
30.1 La votació es realitzarà a les meses electorals constituïdes d'acord amb el que estableix l'article 27 d'aquest Reglament.
30.2 Els electors s'hauran de dirigir a efectes de votació a la mesa electoral que correspongui segons les dades amb les quals figura inscrit al cens.
30.3 Les meses electorals es constituiran a les 9 hores del dia de les eleccions que, per tal d'agilitar l'escrutini, seran dotades de dues urnes, una per introduir els vots de les candidatures de la secció de productors, i l'altra per introduir els vots a les candidatures de la secció d'elaboradors.
30.4 La votació es desenvoluparà en l'horari de 10 a 17 hores.
Un cop obert el termini per a la votació els electors es dirigiran a la mesa electoral que els correspongui i, després d'identificar-se degudament, lliuraran al president de la mesa el sobre en el qual prèviament hagin introduït la papereta de vot.
El president, llavors, introduirà el sobre a l'urna que correspongui d'acord amb el que preveu l'apartat anterior.
30.5 L'elector podrà identificar-se, en cas de ser persona física, únicament amb un d'aquests tres documents: DNI o document acreditatiu de la identitat si no té nacionalitat espanyola, carnet de conduir o passaport.
En cas de persones jurídiques, i pel que fa al representant legal, el mateix que per a les persones físiques més el document acreditatiu de la seva condició de representant de la societat, que podrà consistir en un dels documents següents: certificat del secretari de l'òrgan de govern segons els estatuts de la societat que atorgui la facultat d'exercir el vot a les eleccions convocades; acord de l'òrgan competent de la societat on hi constin el/s representant/s legal/s; certificat del registre corresponent que acrediti el nomenament com a administrador, gerent o altre càrrec que impliqui representació, i poder notarial del qual en resulti que té atribuïda la facultat d'actuar en nom i representació de la persona jurídica.
30.6 En cap cas podrà votar personalment l'elector que hagi sol·licitat efectuar el seu vot per correspondència.
30.7 Quan la totalitat dels electors del cens d'una mesa electoral hagi realitzat el seu vot, el president de la mesa podrà procedir a tancar la votació abans de les 17 hores.
30.8 En cap cas no s'admetrà la delegació de vot.
31.1 Els electors que prevegin que en la data de la votació no podran desplaçar-se a la mesa electoral constituïda per exercir el seu dret de vot, podran emetre el seu vot per correu amb la sol·licitud prèvia a la junta electoral territorial corresponent.
Així mateix els electors domiciliats fora del territori de Catalunya exerciran el seu dret de vot mitjançant aquesta modalitat, i s'adreçaran a aquest efecte a qualsevol de les dependències del Departament d'Agricultura, Ramaderia i Pesca.
31.2 Els requisits per exercir el dret de vot per correu són els següents:
a) L'elector sol·licitarà per escrit a la Junta Electoral Territorial durant els trenta-cinc dies posteriors a la convocatòria de les eleccions exercir el seu dret de vot per correu.
b) La sol·licitud, que no haurà de ser formalitzada en imprès oficial, s'haurà d'adreçar a la Junta Electoral Territorial i es podrà presentar davant la junta electoral territorial corresponent o davant les oficines comarcals del Departament d'Agricultura, Ramaderia i Pesca, les quals un cop comprovada la identitat del sol·licitant trametran la sol·licitud a la junta electoral territorial corresponent.
c) La sol·licitud es presentarà personalment exhibint el DNI o document equivalent, d'acord amb l'article 30.5 d'aquest Reglament, davant el funcionari o el membre de la junta electoral corresponent.
En cas de malaltia o incapacitat que impedeixi la presentació personal de la sol·licitud, el podrà efectuar en nom de l'elector una persona degudament autoritzada, la qual haurà d'acreditar la seva identitat i la representació mitjançant document autenticat per un notari o cònsol.
31.3 Un cop rebuda la sol·licitud, la junta electoral territorial corresponent comprovarà la inscripció, i realitzarà l'anotació pertinent al cens, a fi que el dia de les eleccions no es realitzi el vot personalment i estendrà el certificat d'inscripció corresponent.
31.4 La junta electoral territorial corresponent trametrà a l'elector les paperetes i el sobre electoral al domicili que ell indiqui a la sol·licitud o, si hi manca, al que figuri al cens, juntament amb el certificat esmentat a l'apartat anterior, així com un sobre on figurarà l'adreça de la mesa electoral que li correspongui.
31.5 Un cop l'elector hagi escollit o emplenat la papereta de vot, la introduirà al sobre de la votació i el tancarà.
Al sobre, adreçat a la mesa electoral, inclourà el de la votació i el certificat i, com a molt tard cinc dies abans de la votació, el lliurarà personalment a l'oficina comarcal que li correspongui, la qual custodiarà el sobre fins al dia de la votació, quan serà lliurat al president de la mesa per a la seva incorporació a l'urna corresponent i anotació del vot.
32.1 L'escrutini es durà a terme mitjançant el procediment següent:
a) Un cop finalitzat el període de votació, s'obriran les urnes i es procedirà a extreure els sobres de la votació i, un cop oberts, se'n llegirà el contingut en veu alta, s'exhibirà la papereta als interventors i s'anotarà el vot corresponent a cada candidat.
b) Una vegada finalitzada la lectura de totes les paperetes i efectuat el recompte, el secretari de la mesa estendrà acta del recompte i del resultat obtingut en les dues seccions, i farà constar el nombre de vots obtingut per cada candidatura, els vots nuls i els vots en blanc, així com també totes les incidències produïdes al llarg de la votació i les que vulguin fer-hi constar els interventors.
c) L'acta serà signada per tots els membres de la mesa i també pels interventors, als quals se'n lliurarà un còpia certificada.
d) L'acta d'escrutini serà introduïda en un sobre, juntament amb l'acta de constitució de la mesa, que anirà signat pels membres de la mesa de manera que les signatures es creuin en la part del sobre on posteriorment s'hauran d'obrir, i serà tramès a la junta electoral territorial corresponent per tal que procedeixi al recompte definitiu dels vots emesos.
e) Dos dies després la Junta Electoral procedirà al recompte definitiu.
f) Immediatament seran tramitades les actes d'escrutini a la Junta Electoral de Catalunya per tal que, en els tres dies següents, proclami les candidatures d'acord amb el que estableix l'article 36 d'aquest Reglament.
32.2 Els sobres en què no hi hagi cap papereta o que hi hagi la papereta sense assenyalar cap candidatura es computaran com a vots en blanc.
32.3 Seran considerats vots vàlids:
a) Els corresponents a sobres en què hi hagi dues o més paperetes de la mateixa candidatura i sector.
Als efectes de còmput es comptarà com un sol vot.
Si fos de la mateixa candidatura i secció diferent es computarà com a vàlid el vot de la secció en què figura inscrit el votant.
b) Els corresponents a sobres en què un o més dels noms de les candidatures apareguin marcats amb una creu, encerclats, subratllats o bé on consti alguna inscripció o manifestació no ofensiva o injuriosa, sempre que les addicions no impedeixin llegir cap dels noms dels candidats.
a) Els corresponents a sobres on hi hagin noms ratllats o esborrats, o bé on constin inscripcions ofensives o injurioses.
b) Els corresponents a sobres en què s'hagin introduït dues o més paperetes on es votin diferents candidatures, tot i ser de la mateixa secció del cens.
33.1 El cinquè dia posterior al de la votació, la Junta Electoral de Catalunya proclamarà els quatre candidats, i els suplents corresponents, de la candidatura de cada secció de cens que hagi obtingut el major nombre de vots.
33.2 Dins dels tres dies hàbils següents a l'acte de proclamació d'electes, els candidats proclamats i els no proclamats, així com els seus representants, podran interposar recurs contra l'acta de proclamació d'electes davant el conseller del Departament d'Agricultura, Ramaderia i Pesca.
Provisió dels llocs a la Junta Rectora
La Junta Rectora es constituirà el vintè dia posterior a la realització de les eleccions, excepte quan s'hagi interposat recurs contra la proclamació d'electes, cas en què es constituirà un cop resolt l'esmentat recurs.
En cas que només es presenti una candidatura, els candidats de les seccions del cens corresponents seran automàticament proclamats sense necessitat d'efectuar la votació.
Els terminis fixats en aquest Reglament s'entenen com a dies naturals amb excepció que s'expressin com a hàbils.
Si la finalització d'un termini recau en un dia inhàbil, s'entendrà prorrogat el termini fins al dia hàbil immediatament posterior.
La resolució de les qüestiones que plantegi la interpretació d'aquest Reglament en la part referida al règim electoral serà competència de la Junta Electoral de Catalunya i, a aquests efectes, es considera com a supletòria la normativa electoral general.
Conseller d'Agricultura, Ramaderia i Pesca